Krieket se WB vir vroue uitgebrei | Netwerk24
08 Maart 2021 21:00
Die Internasionale Krieketraad (IKR) het Maandag bekend gemaak dat die T20-Wêreldbeker in 2026 en die twee toernooie daarna uit 12 spanne sal bestaan. Die laaste vier toernooie in dié weergawe van die spel is tussen tien spanne beslis.
Die Protea-vrouekrieketspan se Suné Luus in aksie teen Australië in die halfeindronde van die T20-Wêreldbeker-toernooi in 2020 Doer Onder. Foto: Getty Images
Wat die Wêreldbeker in eendagkrieket betref, sal tien spanne dit in 2029 uitspook.
"Ons het 'n spesifieke fokus en verbintenis tot 'n ambisieuse langtermyngroeiplan vir vrouekrieket," sê Manu Sawhney, IKR se uitvoerende hoof.
"Ons het die afgelope vier jaar momentum gebou vir vrouekrieket deur in globale TV-dekking te belê en bemarking wat daarop gemik is om ondersteuners te lok."
Die IKR het ook planne vir 'n Kampioenebeker-toernooi bekend gemaak, wat tussen ses spanne beslis sal word. Dit sal in 2027 en 2031 plaasvind.
Die aankondiging kom presies 'n jaar nadat Australië se vrouespan Indië in die eindstryd van die T20-Wêreldbeker Doer Onder geklop het. 'n Rekordgetal van meer as 86 000 toeskouers het die eindstryd in Melbourne bygewoon. Dit is ook deur rekordgetalle kykers op televisie in Australië gevolg, wat dit die vrouekrieketwedstryd tot op hede maak wat deur die meeste mense gevolg is.
"Die besluit om byeenkomste vir vroue uit te brei, is op daardie fondasie gebou en laat ons toe om meer lidlande die geleentheid te gee om op die wêreldverhoog deel te neem," sê Sawhney.
"Dit beteken dat meer spanne ook die geleentheid sal kry om aan kwalifiserende toernooie vir IKR-toernooie in die komende jare deel te neem."
Die volgende Wêreldbeker in eendagkrieket sal in 2022 in Nieu-Seeland plaasvind.
• Die Proteas kom intussen Dinsdag in die tweede eendagwedstryd in die reeks van vyf teen Indië in Lucknow, in die noorde van Indië, te staan. Suid-Afrika het die eerste wedstryd oortuigend met agt paaltjies gewen. – Reuters, Sportredaksie